Canadami naggueqatigiit inuit ataatsimoorussamik allattaaseqalernissaq eqqarsaatigaat | KNR\nCanadami naggueqatigiit inuit ataatsimoorussamik allattaaseqalernissaq eqqarsaatigaat\nmarsi-p 31-at 2014 · 04:53 Uannga: Marianne Stenbæk, Montreal, Canada\nCanadami naggueqatitta Inuit assigiimmik allattaaseqalernissaat atuutilersinniarlugu, Canadami naggueqatitta Inuit Kattuffiata, ITK-p, oqaatsit pillugit ataatsimiititaliaa Ottawami sapaatip-akunnerani matumani ataatsimiippoq.\nAtaatsimiititaliami, 2012-imi pilersinneqartumi oqaatsinik paasisimasaqarluartut qulit ilaasortaapput, ataatsimiititaliarlu Inuit Tapiriit Kanatamut atavoq, ilinniagaqarnermut sullissiviulluni.\nNaggueqatitta Inuit assigiimmik allattaaseqalersinnaanerannik ujartuinerup piviusunngortinneqarnissaa ataatsimiititaliap anguniagaraa. Naggueqativut Inuit marlunnik assigiinngitsunik allattaaseqarput, ikittunnguit allatut allattaaseqarlutik.\nPaggivittami Issittullu kippasissortaani oqaatsinut naqinnerit nunarsuup annersaani atorneqartut assigaat, naqinnerit kalaallisut atorneqartartut ilaallutik.\nNunavimmi Nunavummilu naggueqatitta Inuit allattaaseq syllabics, Cree indianernit qanga kingornunneqartoq allattaaseraat.\nNaggueqatitta Inuit siulittaasuat, Mary Simon, naggueqatitta Inuit nunarsuaq tamakkerlugu ilinniartitaanerannut akisussaasuusoq, Radioaviisimut oqarpoq, assigiimmik allattaaseqarnissaq pisariaqartoq ataatsimiititaliap nassuerutigigaa, Canadap issittortaani naggueqatitta Inuit tamarmik - ilinniartitaanerup tungaatigut atortussatigullu - atugassaat siunissami taamaalillutik assigiilerniassammata.\nNaggueqatitta inuit Canadami suliffeqarfii arlallit allallu ataatsimiititaliap pulaaqattaarniarpai, taakkulu innersuussutaat tamarmik katersorneqareerpata, naggueqatitta Inuit assigiimmik allattaaseqalernissaannik eqqarsaatit saqqummiunneqassapput, tamanna pissalluni naggueqativut Inuit aappaagu 2015-imi ukiakkut ataatsimeersualerpata.